CELEX: 32022R0149
Language: ro
Date: 2022-02-03 00:00:00
Title: Regulamentul (UE) 2022/149 al Consiliului din 3 februarie 2022 de modificare a Regulamentului (UE) nr. 101/2011 privind măsuri restrictive îndreptate împotriva anumitor persoane, entități și organisme având în vedere situația din Tunisia

4.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 25/7
               
            
         REGULAMENTUL (UE) 2022/149 AL CONSILIULUI
         din 3 februarie 2022
         de modificare a Regulamentului (UE) nr. 101/2011 privind măsuri restrictive îndreptate împotriva anumitor persoane, entități și organisme având în vedere situația din Tunisia
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215,
         având în vedere Decizia 2011/72/PESC a Consiliului din 31 ianuarie 2011 privind măsuri restrictive îndreptate împotriva anumitor persoane și entități având în vedere situația din Tunisia (1),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:
         
                     (1)
                  
                  
                     Regulamentul (UE) nr. 101/2011 al Consiliului (2) pune în aplicare o măsură de înghețare a activelor în temeiul Deciziei 2011/72/PESC împotriva anumitor persoane și entități care au fost identificate ca fiind responsabile de deturnarea de fonduri ale statului tunisian.
                  
               
                     (2)
                  
                  
                     La 3 februarie 2022, Consiliul a adoptat Decizia (PESC) 2022/154 (3) de modificare a Deciziei 2011/72/PESC în ceea ce privește condițiile în care poate continua înghețarea fondurilor unei persoane decedate.
                  
               
                     (3)
                  
                  
                     Modificarea intră în domeniul de aplicare al tratatului și, prin urmare, este necesară o acțiune de reglementare la nivelul Uniunii pentru punerea sa în aplicare, în special în vederea asigurării unei aplicări uniforme în toate statele membre.
                  
               
                     (4)
                  
                  
                     Prin urmare, Regulamentul (UE) nr. 101/2011 ar trebui să fie modificat în consecință,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 101/2011 se modifică după cum urmează:
            
                        1.
                     
                     
                        Se introduce următorul articol:
                        
                           „Articolul 2a
                           În cazul decesului unei persoane incluse pe lista din anexa I:
                           
                                       (a)
                                    
                                    
                                       în cazul în care a fost pronunțată o condamnare penală pentru deturnare de fonduri publice împotriva persoanei respective înainte de decesul acesteia, fondurile și resursele economice care au aparținut persoanei respective sau pe care aceasta le avea în proprietate sau în posesie ori pe care le controla continuă să fie înghețate până la executarea hotărârilor judecătorești privind recuperarea fondurilor de stat deturnate și plata amenzilor;
                                    
                                 
                                       (b)
                                    
                                    
                                       în cazul în care nu a fost pronunțată o astfel de condamnare penală împotriva persoanei respective înainte de decesul acesteia, fondurile și resursele economice care îi aparțineau sau pe care aceasta le avea în proprietate sau în posesie ori pe care le controla continuă să fie înghețate pentru o perioadă rezonabilă, sub rezerva articolului 12 alineatul (5). În cazul în care, în acest termen, se introduce o acțiune civilă sau administrativă pentru recuperarea fondurilor de stat deturnate, fondurile și resursele economice care îi aparțineau persoanei respective sau pe care aceasta le avea în proprietate sau în posesie ori pe care le controla rămân înghețate până la respingerea acțiunii sau, în cazul în care acțiunea este admisă, până la executarea hotărârii judecătorești privind recuperarea fondurilor deturnate.”
                                    
                                 
                     
                  
                        2.
                     
                     
                        La articolul 12 se adaugă următorul alineat:
                        
                           „(5)   Consiliul modifică lista din anexa I, după caz, atunci când constată că nu mai sunt îndeplinite condițiile prevăzute la articolul 2a pentru menținerea măsurii de înghețare a fondurilor și a resurselor economice care îi aparțineau persoanei decedate sau pe care aceasta le avea în proprietate sau în posesie ori pe care le controla.”
                        
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 februarie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  JO L 28, 2.2.2011, p. 62.
         
            (2)  Regulamentul (UE) nr. 101/2011 al Consiliului din 4 februarie 2011 privind măsuri restrictive împotriva anumitor persoane, entități și organisme având în vedere situația din Tunisia (JO L 31, 5.2.2011, p. 1).
         
            (3)  Decizia (PESC) 2022/154 a Consiliului din 3 februarie 2022 de modificare a Deciziei 2011/72/PESC privind măsuri restrictive îndreptate împotriva anumitor persoane și entități având în vedere situația din Tunisia (a se vedea pagina 2022/154 din prezentul Jurnal Oficial).